Α.Π.Ο. Αναγέννηση Νάξου

Ο Α.Π.Ο. Αναγέννηση Νάξου ήταν αθλητικό σωματείο που δραστηριοποιούνταν στο άθλημα του ποδοσφαίρου. Έδρευε στο χωριό Άγιος Αρσένιος (ή Αγερσανί) της δυτικής Νάξου.

Ιδρύθηκε το 1980 με την επωνυμία «Α.Ο. Αγερσανί» και τη δεκαετία του '90 κατάφερε από το τοπικό πρωτάθλημα της Νάξου (Β΄ Κατηγορία της Ε.Π.Σ. Κυκλάδων) να αναρριχηθεί ως τη Γ΄ Εθνική, όπου αγωνίστηκε την περίοδο 1998–2000 με την επωνυμία «Ποδοσφαιρική Ανώνυμη Εταιρεία Αθλητικός Όμιλος Αγερσανί–Νάξος» και με τον διακριτικό τίτλο «Α.Ο. Αγερσανί–Νάξος Π.Α.Ε.». Η ΠΑΕ Αγερσανί είχε χρώματα πορτοκαλί και μαύρο και ως έμβλημα το νησί της Νάξου σε ριγέ μαύρη-πορτοκαλί ασπίδα.

Το 2001 που επανήλθε στις τοπικές διοργανώσεις η ΠΑΕ Αγερσανίου διαλύθηκε. Στη θέση του παλιού συλλόγου δημιουργήθηκε ο Α.Π.Ο. Αναγέννηση. Ως έδρα είχε το γήπεδο Αγερσανίου αλλά όταν αγωνιζόταν στις εθνικές κατηγορίες χρησιμοποιούσε το Δημοτικό Γυμναστήριο Νάξου στη Χώρα. Από το 2015 ο σύλλογος είναι ανενεργός.

 Ιστορικό 

Το ποδοσφαιρικό τμήμα ήταν το μοναδικό αθλητικό τμήμα του συλλόγου Α.Ο. Αγερσανί που ιδρύθηκε το 1980, με σκοπό την ψυχαγωγία και την άθληση των νέων του χωριού Άγιος Αρσένιος της Νάξου, το οποίο έχει πληθυσμό 1.000 περίπου κατοίκων. 

Ως τις αρχές της δεκαετίας του '90 αγωνιζόταν στο Πρωτάθλημα της Νάξου, που αντιστοιχεί στη Β΄ Κατηγορία της Ε.Π.Σ. Κυκλάδων. Στη συνέχεια ανέβηκε στην Α΄ Κατηγορία και τη σεζόν 1995-96 κατέκτησε τον τίτλο στις Κυκλάδες και κέρδισε την άνοδο στη Δ΄ Εθνική.

Το 1998 έκανε ένα ακόμη μεγαλύτερο άλμα, αφού πήρε τον τίτλο στον όμιλό του, με αποτέλεσμα το μικρό επαρχιακό σωματείο της Νάξου να βρεθεί στη Γ΄ Εθνική, όπου παρέμεινε δύο σεζόν. Μετατράπηκε σε ΠΑΕ και γνώρισε μεγάλες στιγμές. Ειδικά στο Κύπελλο Ελλάδος, όπου αποτελεί την πρώτη ομάδα από τις Κυκλάδες που συμμετείχε σε αυτό, οι φίλαθλοι της ομάδας έζησαν ανεπανάληπτες συγκινήσεις, όταν αντιμετώπισε ομάδες Α΄ Εθνικής, όπως: τον Πανηλειακό, την Παναχαϊκή (2-2), τον Ολυμπιακό Βόλου (1-0), τον ΠΑΟΚ στο Γήπεδο Τούμπας (2-0) και τον ΟΦΗ στο Ηράκλειο (3-0).

Το 2000 υποβιβάστηκε ξανά στη Δ΄ Εθνική και στη συνέχεια στο τοπικό πρωτάθλημα. Η «ΠΑΕ Αγερσανί» διαλύθηκε και μετονομάστηκε σε «Α.Π.Ο. Αναγέννηση Νάξου», η οποία αποτελούσε τη συνέχεια του «Α.Ο. Αγερσανί» και αγωνίστηκε στις τοπικές κατηγορίες της ΕΠΣ Κυκλάδων.Ο Στέλιος Πολέμης μιλά για όλους και για όλα sportcyclades.gr

 Παίκτες 
Στα χρόνια της Γ΄ Εθνικής στο Αγερσανί αγωνίστηκαν, μεταξύ άλλων, οι: Σαββίδης (τερμ.), Παλάζης (τερμ.), Παπακωνσταντίνου, Δούσης, Λαζάρου, Λαμπράκης, Ντε Σόουζα, Κουρουνιώτης, Ξενιτόπουλος, Τακτικός, Κουρσάρης (ομογενείς), Κατσάνης, Βασιλόπουλος, Παππάς, Σιφνάκης, Κούτρας, Φλεριανός, Κατικαρίδης, Μανωλόπουλος, Χερεκάκης, Μπάνιατς, Στύλος, Κλοκίδης, Χατζάκης, Γκρίζος, Δράκος, Ν. Μανωλάς.

 Επιτυχίες 
Πρωταθλητής Δ΄ Εθνικής (2ος Όμιλος) (1): 1998. 
Πρωταθλητής Κυκλάδων (1): 1996.
Φιναλίστ Κυπέλλου Κυκλάδων (1): 2001.

 Στις εθνικές κατηγορίες 
Γ΄ Εθνική
1998-99 (Νότιος Όμιλος): 3η θέση/12 ομάδες, 37 β. (26-26 γκολ)
1999-00 (Ενιαίος Όμιλος): 12η θέση/20 ομάδες, 54 β. (42-45 γκολ) - Υποβιβάστηκε μετά από αγώνες play out με αντίπαλο τον Κιλκισιακό.

Δ΄ Εθνική
1996-97 (2ος Όμιλος): 5η θέση/17 ομάδες, 58 β. (56-22 γκολ) 
1997-98 (2ος Όμιλος): 1η θέση/18 ομάδες, 78 β. (62-17 γκολ) - Προβιβάστηκε στην Γ΄ Εθνική
2000-01 (2ος Όμιλος): 13η θέση/16 ομάδες, 30 β. (33-41 γκολ) - Αποβλήθηκε την 24η αγωνιστική, υποβιβάστηκε στο τοπικό πρωτάθλημα.

 Παραπομπές 

 Πηγές 

ΕΠΣ Κυκλάδων
Π.Α.Ε. ΑΓΕΡΣΑΝΙ 1994-2001, Οι χρυσές σελίδες στην ιστορία του.
Π.Α.Ε - Α.Ο. ΑΓΕΡΣΑΝΙ ΝΑΞΟΣ 1980

Κατηγορία:Αθλητικοί σύλλογοι Νάξου
Κατηγορία:Ιδρύσεις αθλητικών συλλόγων το 1980
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1980